Vandeesweek se tekste kan in twee groepe verdeel word.
Die een groep tekste gaan oor barmhartige "uitdeel" en die ander oor magsbehepte "gierigheid" en selfs "diefstal".
Johannes 6 vertel van brood en Jesus ("Ek is die brood wat lewe") wat "uitgedeel" word binne die raamwerk van God se barmhartigheid, terwyl Efesiërs 4 vertel van die wyse waarop Christus die genadegawes "uitdeel" tot opbou van die liggaam van Christus.
Dawid se skuldbelydenis in Psalm 51 is dié van 'n magtige koning wat opgetree het op 'n manier wat presies die teenoorgestelde is van God se barmhartigheid wat in Johannes 6 en Efesiërs 4 uitgedruk word (2 Sam 11 en 12).
En Natan sê vir hom: "Die Here het jou sonde vergewe: jy sal nie nou sterwe nie.
met Batseba.3Wees my genadig, o God,
Wet: Matteus 22:34-41
Vryspraak: Romeine 8:1-2
Toewyding: Efesiërs 4
Skriflesing: Johannes 6:24-35
Aanvangslied: Lied 450"Vader Seun Heil'ge Gees vs 1,2"
Daar is dus nou geen veroordeling vir dié wat in Christus Jesus is nie. 2Die wet van die Gees wat aan jou in Christus Jesus die lewe gee, het jou vrygemaak van die wet van sonde en dood.
Laat julle lewenswandel in ooreenstemming wees met die roeping wat julle van God ontvang het. 2Wees altyd beskeie, vriendelik en geduldig, en verdra mekaar in liefde.
1 .Skepper van hemel en aarde
In dié Woord het ons die lewe! (Lied 255:1)
Vra vir die kinders wie van chips hou (gewone droë aartappel skyfies soos Lays & Simba). Wie van hulle kan nie ophou eet as hulle eers begin het nie? Die meeste van ons kan nie ophou eet nie en stop nie voor die bak nie leeg is nie. Of wat is jou swakheid (sommiges s'n is sjokolade, marshmallows – wat is joune?)
Neem 'n groot pak skyfies en (terwyl jy daaruit eet) lees agter op die pak die "ingredients".
Iewers sal jy die letters MSG lees. Dit staan vir Mono Sodium Glutamate. Wikipedia beskryf MSG so: "MSG is used as a food additive and is commonly marketed as a flavour enhancer."
Daar is baie studies wat sê dis eintlik sleg vir jou en is amper verslawend van aard. Dis iets wat natuurlik in koringkiem voorkom, maar dit word deesdae deur die fermentasie van bakterieë vervaardig. Wikipedia klassifisseer dit as 'n chemiese bestanddeel.
In Joh. 6 sê Jesus Sy uitwerking op mense is soos geestelike MSG. Hulle volg Hom nie omdat hulle die wondertekens gesien het nie (v 26), maar omdat hulle versadig geword het. Omdat hulle aan die brood van die lewe, Jesus self, geproe het. Hy is verslawend! Wanneer jy Hom ontmoet, is daar chemistry! Kom net na Hom toe (vers 35) en daar sal chemistry tussen jou en Jesus wees.
Sit 'n paar bakke chips (skyfies) op die Nagmaal tafel en laat die kinders vorentoe kom en alles opeet!
Ons is vandag vir die tweede Sondag met Johannes 6 besig. Dit is 'n besondere ryk hoofstuk uit die Woord van die Here. Verlede Sondag het ons gefokus op die eerste deel van die hoofstuk, waarin vertel word:
Van die groot hoeveelheid mense wat Jesus berg-op by die See van Galilea gevolg het, omdat hulle die wondertekens gesien het wat Hy aan siekes gedoen het;
Dit was in die tyd dat die Paasfees van die Jode naby was;
Soos die goeie herder van Psalm 23 laat Jesus die mense toe op die gras, die groen weivelde, gaan sit;
Jesus vermeerder toe die vyf garsbrode en die twee vissies van 'n seuntjie, sodat die mense net soveel brood en vis gekry het as wat hulle wou hê;
Twaalf mandjies vol brood bly oor.
Toe die mense die wonderteken sien, wil hulle Jesus met geweld koning maak. Jesus onttrek Hom toe en gaan verder teen die berg op;
Jesus se dissipels vertrek op hulle eie na die oorkant van die see, en raak vasgevang in 'n storm. Jesus kom in die nag oor die see geloop. Die dissipels neem Hom in die boot, en hulle kom veilig by hulle bestemming aan.
Moses getuig oor Jesus
Die vermeerdering van die brood en vis en die begeleiding van die dissipels oor die stormsee volg op Jesus se opmerking in Johannes 5:46v dat Moses van Jesus getuig. Jesus verwys daarmee na die eerste vyf boeke van die Ou Testament. Hy sê Moses se geskrifte verwys na Hom, na Jesus. Hy beliggaam die bedoelinge van God waarvan die Ou Testament reeds getuig.
Wanneer Jesus die skare voed, bevestig dit dat Hy die hoop op verlossing is waarna die hele Ou Testament sug.
Die teken van die vermeerdering van die brood staan in lyn met gebeure uit die Ou Testament. Ons het verlede week reeds verwys na die gebeure rondom Elisa in 2 Konings 4:42-44. Die broodwonder gebeur ook wanneer die Paasfees, die fees van die Jode, naby is. Die Paasfees het te doen met die wonderbaarlike leiding van die volk uit Egipte, en God se versorging in die woestyn toe hulle manna en kwartels uit die Here se hand ontvang het.
Die kos wat die vrygemaakte slawe in die woestyn ontvang het, is die agtergrond vir ons teks. Jesus sit God se werk – om voedsel en versorging te voorsien – in Johannes 6 voort.
Die vraag is nou of die skare God en Jesus aan die werk gaan sien. En of hulle bloot baie brood en baie vis gaan sien. Gaan hulle Jesus volg omdat hulle weet hulle maag gaan môre weer leeg wees. Dalk is daar nog brood op pad?
Jesus en die skare
In ons teks soek die skare naarstigtelik na Jesus. Hulle gaan soek Jesus waar Hy die brood die vorige dag vermeerder het. Toe Jesus nie daar is nie, gaan soek hulle Hom aan die oorkant van die see en kry Hom in Kapernaum. Onkundig oor sy wandeling in die nag oor die see wil hulle weet wanneer het Jesus hierheen gekom (22-25).
Jesus se reaksie is merkwaardig. Veral as mens onthou die mense wou Hom die vorige dag met geweld koning maak. Hulle het immers gesê Hy is werklik die Profeet, die Een wat moes kom (6:14).
Jesus is krities en reguit:
Julle soek My, nie omdat julle die wonderteken gesien het nie, maar omdat julle van die brood geëet en versadig geword het (26).
Die skare het nie die wonderteken gesien nie – hulle het nie verstaan dat die vermeerdering van die brood op iets dieper wys as bloot brood op die tafel nie. Om die wonderteken te sien, beteken om God aan die werk in Jesus te sien – dit is om dieper as die baie brood te kan kyk.
Die skare het oë, maar ons sien gou Jesus is reg: hulle kan nie die waarheid van God se werk in Jesus raaksien nie.
Die gesprek tussen Jesus en die skare wys die misverstand uit. Jesus sê:
Julle moet nie werk vir die voedsel wat vergaan nie, maar vir die voedsel wat nie vergaan nie en wat ewige lewe gee. Dit sal die Seun van die mens vir julle gee, want God die Vader het Hom die mag daartoe verleen. (27)
Die skare is nie heeltemal seker wat Jesus bedoel nie. Hulle vra Hom toe:
Wat moet ons doen om te doen wat God van ons verlang? (28)
Jesus reageer deur te sê geloof is wat van belang is:
Wat God van julle verlang, is dat julle moet glo in Hom wat Hy gestuur het. (29)
Die "werk" wat God hulle gee, is om in Jesus, die brood van die lewe, te glo.
Die skare verstaan nie die brood bevestig dat Jesus die ware teken van lewe uit die Vaderhand is, en dat hulle in Jesus moet glo nie. Hulle bly besig met 'n brood in die teken, en nie die Teken in die brood nie. Hulle verstaan nie waarvan die brood 'n teken is nie. Hulle soek brood op die tafel.
Dit is soos toe Jesus met Nikodemus oor geboorte van bo af gepraat het. Nikodemus kon nie verder as geboorte kyk nie, hy kon nie geboorte as 'n teken van die nuwe geestelike lewe wat God uit die hemel gee snap nie.
Die misverstand duur voort.
Uitgedaag uit die Bybel
Die skare sê vir Jesus:
Watter wonderteken kan u doen sodat ons dit kan sien en in u kan glo? Wat gaan u doen?
Nou daag die skare Jesus met 'n aanhaling uit die Bybel uit:
Ons voorouers het manna in die woestyn geëet, soos daar geskrywe staan: Hy het aan hulle brood uit die hemel gegee om te eet. (30-31)
Die skare se woorde, "Hy het aan hulle brood uit die hemel gegee om te eet" herinner aan Skrifgedeeltes soos Eksodus 16:14, en selfs Nehemia 9:15, Psalm 78:24 en Psalm 105:40.
Die skare se uitdaging verwys (a) na iets wat Moses gedoen het, natuurlik (b) in die verlede, en (c) die "brood uit die hemel;" verwys na die manna in die woestyn.
Jesus vat nou hierdie sinnetjie, maar verander dit:
In Jesus se woorde is die subjek wat handel nie langer Moses nie, maar God die Vader;
Die handeling gebeur nie langer in die verlede nie, maar in die hede, hier en nou waar die skare teenwoordig is, en
Die "brood uit die hemel" verwys nie langer na manna nie, maar na Jesus.
So klink Jesus se weergawe van die teks wat die skare aanhaal:
Dit verseker Ek julle: Dit is nie Moses wat vir julle die brood uit die hemel gegee het nie, maar dit is my Vader wat vir julle die ware brood uit die hemel gee. Die brood wat God gee, is Hy wat uit die hemel kom en aan die wêreld die lewe gee. (32-33)
Kom ons herhaal dit. Jesus sê vir die skare hulle moenie die teks langer as volg lees nie:
Hy (Moses) het gegee (verlede tyd) brood uit die hemel (manna) om te eet.
Hy (God, my Vader) gee (nou, teenwoordige tyd) die ware brood uit die hemel (Jesus gaan binnekort verduidelik Hy is hierdie ware brood).
Op hierdie manier wil Jesus die skare help om God se handeling agter die wonder van die vermeerdering raak te sien. Die vermeerdering wil hulle help om Jesus as God se geskenk raak te sien. Hulle moenie teen die vermeerdering vaskyk, en elke dag net gewone brood by Jesus verlang nie. Hulle moet met geloof kyk, en die Bybel met geloof lees.
Sonder geloof kan mens wonderlike dinge sien, sonder om God daaragter raak te sien:
Sonder geloof kan mens Bybeltekste van vroeg tot laat aanhaal, sonder om te weet en te verstaan wat jy sê.
Jy sal die woorde sien, lees en aanhaal, maar jy sal dit nie verstaan nie.
Sonder geloof sien jy brood, nie Jesus nie.
As mens Moses se getuienis wil verstaan, moet jy weet die Ou Testament wys op Jesus. Insig hierin verg geloof, meer as gewone oë en ore. Insig kom van bo, van God af, dié God wat ons van bo af wederbaar.
Die skare is steeds besig met konkrete brood, met 'n bo-natuurlike oorsprong. Hulle soek manna wat uit die hemel kom, soos in Moses se tyd. Die skare soek vyf brode wat in 'n oogwinke mandjies vol brode word, met baie oorskiet. Hulle sê immers vir Jesus:
Meneer, gee ons tog altyd hierdie brood (34).
Jesus helder die soort brood wat Hy bedoel nou op:
Jesus is God se gawe aan ons. Jesus is God se lewegewende Woord aan ons.
Jesus, God se brood
Jesus maak 'n sterk aanspraak. Die God wat die lewe gee, waarin die Jode geglo het, kan persoonlik geken word – in die Persoon van Jesus. God se lewegewende brood is konkreet en spesifiek: dit word geken, beleef en omhels in die Persoon van Jesus Christus. Hy beliggaam die lewe wat God gee. Alles wat God bedoel en skenk, word gekonsentreer in Jesus.
Jesus is die lewe, en gee die lewe, waaroor die dood geen mag het nie. Jesus is die wysheid van God waarmee die ganse skepping aanmekaar gesit is, en waarmee dit onderhou word.
Die werklikheid van God is nie ver en abstrak nie. Dit is naby, konkreet, teenwoordig, en persoonlik.
Soos die hoofstuk verder ontplooi, sal ons sien die skare raak uiters ongemaklik met Jesus as die Brood van die lewe.
Die krisis wat die teks skep, soos ons sal sien, is dat mense Jesus nie as Brood van die Lewe kan sien en aanvaar nie. Die skare kyk na Jesus, en het geen idee wat hulle sien nie. Hulle lees die woorde in die Skrif en het geen idee wat dit beteken nie. Om regtig vir Jesus as God te sien en te aanvaar, is 'n geskenk wat net God kan gee.
Die groot vraag vir moderne mense is: wat is ons brood?
Moderne Westerlinge is verbruikersmense. Ons glo die regte produkte, en die gebruik daarvan, bring geluk. Jamie Smith beskryf in sy treffende boek (You are what you love) moderne winkelsentrums as tempels. Dit is tempels vir 'n verbruikersgodsdiens. Die tempel leer jou – met allerlei boodskappe wat uitbasuin word – dat hierdie sjampoe, of daardie juweliersware, of daardie motor, of hierdie medikasie, of daardie klere, vir jou geluk en vervulling gaan bring.
Iemand vertel hoe hy geluk nagejaag het. Hy het gedink as hy die CEO van 'n maatskappy word, gaan hy gelukkig en vervuld wees. Hy word toe 'n CEO van 'n groot Natalse maatskappy. "Ek het 'n wedloop gehardloop waarvan die banier oor die eindstreep, toe ek die CEO word, gesê het: 'Mislukking!'" Dinge kan nie vervulling bly nie.
Tog dink ons mens word gedefinieer deur die soort motor wat jy ry, die adres waar jy woon, die titel wat jy het, die grootte van jou inkomste, die kleur van jou hare of die breedte van jou bors.
Baie van hierdie dinge is nie slegte ideale nie. As mens die talent het om 'n maatskappy te lei, is dit goed as jy dit word. Dit faal as jy die sin van die lewe daarin soek. Dit stil nie jou diepste honger na 'n verhouding met die God wat jou gemaak het nie. Dit raak pateties as dit die brood van die lewe word.
Wanneer daar dinge gebeur wat ons stroop – soos die droogtes in verskillende dele van ons land oor die afgelope jaar of twee – raak ons 'n slag weer vry. Vry om los te raak van die valse brood, en te fokus op Jesus, die brood van God. Ons kan weer die valse aantrekkingskrag sien van nagemaakte brood. Brood wat nie ons diepste honger vul nie.
Jesus se uitnodiging is: "Ek is die brood van die lewe, wie na My toe kom sal nooit weer honger kry nie, wie in My glo, sal nooit weer dors kry nie."
Ons moet die vaardigheid opskerp om daagliks met Jesus te lewe, in vrede, versadig in sy teenwoordigheid.